**УСТАВ**

**НА НАРОДНО ЧИТАЛИЩЕ “ОТЕЦ ПАИСИЙ-1931„**

**СЕЛО ГРАДИЩЕ ,ОБЩ.ШУМЕН**

Народно читалище „Отец Паисий” е създадено през 1931 г. с цел да допринася за формиране на народната душевност и култура, за разпространението на знания, за духовно възмогване и усъвършенстване на хората. Чрез своята многостранна народополезна дейност читалището е призовано да допринася за цялостното обновление на обществото.

**ГЛАВА ПЪРВА**

**ОБЩИ ПОЛОЖЕНИЯ**

Чл.1. С този Устав се уреждат целите, дейността , източниците на финансиране, органите на управление и контрол, техните правомощия, начина на избирането им, реда за свикването им и за вземане на решения, начина за приемане на членовете и прекратяване на членството , реда за определяне на членския внос.

Чл. 2. Народно читалище „Отец Паисий“ с.Градище е традиционно, самоуправляващо се българско културно-просветно сдружение, което изпълнява и държавни културно-просветни задачи. То работи по принципите на доброволността, демократизма и автономията. Читалището не е политическа организация . В неговата дейност могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Читалището е юридическо лице с нестопанска цел.

Чл. 3.(1) Целите на читалището са да задоволяват потребностите на гражданите, свързани със :

1.Развитие и обогатяване на културния живот, социалната и образователна дейност;

2.Запазване обичаите и традициите на българския народ;

3.Разширяване на знанията на гражданите, развитие на творческите им заложби и приобщаването им към ценностите и постиженията на науката, изкуството и културата;

4.Възпитание и утвърждаване на националното самосъзнание;

5.Осигуряване на достъп до информация.

(2) За постигане на целите си читалището извършва основни дейности като:

1.Поддържа библиотека, читалня, както и създаване и поддържане на електронна информационна мрежа;

2.Развива и подпомага любителското художествено творчество;

3.Организира школи , кръжоци, курсове, клубове , кино – и видеопоказ, празненства, концерти, конкурси, чествания и младежки дейности;

4.Събиране и разпространяване на знания за родния край;

5.Организира литературно-музикални вечери;

6.Предоставяне на компютърни и интернет услуги;

Чл. 4.Читалището може да се сдружава с други читалища и сродни организации за постигане на своите цели, за провеждане на съвместни дейности и инициативи без да ограничава самоуправлението на собствената си дейност и имущество.

Чл.5.Читалището поддържа отношения на сътрудничество и координация с държавните и общински органи и организации, на които законите възлагат права и задължения, свързани с неговата дейност, като запазва своята автономност.

**ГЛАВА ВТОРА**

**УЧРЕДЯВАНЕ**

Чл.6.Народно читалище „Отец Паисий“ е основано през 1931 г. То се регистрира в Окръжния съд в съответствие с Пар.2 от предходните и заключителни разпоредби и в Министерството на културата в съответствие с чл.10 от закона за народните читалища.

**ГЛАВА ТРЕТА**

**УПРАВЛЕНИЕ**

Чл.7.(1)Членовете на читалището са индивидуални, колективни и почетни в това число и дарители.

(2)Индивидуалните членове са български граждани. Те биват действителни и спомагателни;

Действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани.

Спомагателните членове са лица до 18 години, които нямат право да избират и да бъдат избирани; те имат право на съвещателен глас.

(3)Колективните членове съдействат за осъществяване целите на читалищата. Подпомагат дейностите , поддържането и обогатяването на материалната база и имат право на един глас в общо събрание.

Колективните членове могат да бъдат:професионални организации, стопански организации, търговски дружества, кооперации и сдружения, културно просветни и любителски клубове и творчески колективи.

(4)Почетни членове могат да бъдат български и чужди граждани с изключителни заслуги за читалището.

Чл.8.Органи на читалището са общото събрание, настоятелството, проверителна комисия.

Чл.9.Върховен орган на читалището е общото събрание. То се състои от всички членове на събранието имащи право на глас.

Чл.10.(1)Общото събрание:

1.Изменя и допълва устава.

2.Избира и освобождава членове на настоятелството, проверителната комисия и председателя.

3.Приема вътрешните актове, необходими за организацията на дейността на читалището.

4.Изключва членове на читалището.

5.Определя основни насоки на дейността на читалището.

6.Взема решение за членуване или за прекратяване на членството в читалищно сдружение.

7.Приема бюджета на читалището.

8.Приема годишния отчет до 30.03 на следващата година.

9.Определя размера на членския внос.

10.Отменя решения на органите на читалището.

11.Взема решение за прекратяване на читалището.

12.Взема решение за отнасяне до съда на незаконосъобразни действия на ръководството или отделни читалищни членове. (2)Решенията на общото събрание са задължителни за другите органи на читалището.

Чл.11.Редовно общо събрание се свиква от настоятелството най-малко веднъж годишно.

Извънредно общо събрание може да бъде свикано по решение на настоятелството, по искане на проверителна комисия или една трета от членовете на читалището имащи право на глас.

Поканата за събранието трябва да съдържа дневния ред, датата, часа и мястото на провеждането му и кой го свиква. Тя трябва да бъде получена не по-късно от седем дни преди датата на провеждането му. В същия срок на общодостъпни места трябва да бъде обявено и съобщение за събранието. Общото събрание е законно, ако присъстват най-малко половината от имащите право на глас членове на читалището . При липса на кворум събранието се отлага с един час. Тогава събранието е законно, ако на него присъстват не по- малко от една трета от членовете при редовно общо събрание и не по- малко от половината плюс един от членовете при извънредно общо събрание.

Решенията по чл.10, ал.1, точка1, 4, 10 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

Чл.12. Изпълнителен орган на читалището е настоятелството, което се състои най-малко от 3 членове избрани за срок до 3 години. Същите да нямат роднински връзки по права и съребрена линия до четвърта степен.

Настоятелството:

1.Свиква общото събрание;

2.Осигурява изпълнението на решенията на общото събрание;

3.Подготвя и внася в общото събрание проект за бюджета на читалището и утвърждава щата му.

4.Подготвя и внася в общото събрание отчет за дейността на читалището.

5.Назначава секретаря на читалището и утвърждава длъжностната му характеристика;

Настоятелството взема решения с мнозинство повече от половината от членовете си.

Чл.13.Председателят на читалището е член на настоятелството и се избира от общото събрание за срок до три години.

Председателя:

1.Организира дейността на читалището съобразно закона, устава и решенията на общото събрание.

2.Представлява читалището.

3.Свиква и ръководи заседанията на настоятелството и председателства общото събрание.

4.Отчита дейността си пред настоятелството.

5.Сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 13.а.Секретаря:

1.Организира изпълнението на решенията на настоятелството, включително решението за изпълнението на бюджета.

2.Организира текущата, основна и допълнителна дейност.

3.Отговаря за работата на щатния и хонорувания персонал.

4.Представлява читалището заедно и поотделно с председателя.

5.Не може да е в роднински връзки с членовете на настоятелството и на проверителната комисия по права и по съребрена линия до четвъртата степен, както и да бъде съпруг или съпруга на председателя на читалището.

Чл.14.Проверителната комисия се състои от трима членове, избрани за срок от три години.

Членовете на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

При констатирани нарушения проверителната комисия уведомява общото събрание, а при данни за извършено нарушение-и органите на прокуратурата.

Чл.15.Не могат да бъдат избирани за членове на настоятелството, проверителна комисия и за секретари лица които са осъждани.

Чл.15.а. Членовете на настоятелството, включително председателя и секретаря, подават декларации за конфликт на интереси при условията и по реда на Закона за предотвратяване и разкриване на конфликт на интереси.

**ГЛАВА ЧЕТВЪРТА**

**ИМУЩЕСТВО И ФИНАНСИРАНЕ**

Чл.16.Имуществото на читалището се състои от право на собственост и от други вещни права, вземания, ценни книжа, други права и задължения.

Чл.17.Читалището набира средства от следните източници:

1.членски внос;

2.културно-просветна и информационна дейност;

3.субсидия от държавния и общинския бюджет;

4.наеми от движимо и недвижимо имущество;

5.дарения и завещания;

6.други приходи;

Чл.18.Годишната субсидия за читалището се определя по нормативи и механизъм разработени от Министерството на културата и се съгласува с областна администрация и общината.

С решение на общинския съвет читалищата могат да се финансират над определената субсидия със средства от приходите на общината.

Чл. 19.Предвидените по държавния и общинския бюджет средства за читалищна дейност се разпределя между читалища от комисия с участието на представители на общината и на всяко читалище от общината и се предоставя на читалището за самостоятелно управление.

При недостиг на средства за ремонт и поддръжка на читалищната сграда средствата се осигуряват от общинския бюджет.

Чл.20.Читалището не може да отчуждава недвижими вещи и да учредява ипотека върху тях.

Движимите вещи могат да бъдат залагани, продавани, бракувани или заменяни с по-доброкачествени само с решение на настоятелството.

Чл.21.Читалищното настоятелство изготвя годишен отчет за приходите и разходите, който се приема от общото събрание.

Отчета за разходите по бюджета се представя в общината.

Чл.21.а. Председателя на читалището ежегодно в срок до 10 ноември представя на кмета на общината предложения за своята дейност през следващата година.

(4)Председателят представя ежегодно до 31 март пред кмета на общината доклад за осъществените читалищни дейности и за изразходваните от бюджета средства през предходната година

**ГЛАВА ПЕТА**

**ПРЕКРАТЯВАНЕ**

Чл.22. Читалището може да бъде прекратено по решение на общото събрание. То може да бъде прекратено и по решение на окръжния съд, ако:

1.Дейността му противоречи на закона, устава и добрите нрави;

2.Имуществото му не се използва според целите и предмета на дейност;

3.Не развива дейност в период от две години;

4.Не е учредено по законен ред;

5.Е обявено в несъстоятелност;

**АДМИНИСТРАТИВНО НАКАЗАТЕЛНИ РАЗПОРЕДБИ**

Чл.23.Председател или секретар на читалище, който предостави имущество в нарушение на чл.3, ал.4 от ЗНЧ се наказва с глоба от 500-1000лв. и с лишаване от право да заема изборна длъжност в читалището за срок 5 години.

Чл.24.Председател на читалище, който не заяви вписване в регистъра в срок определен в чл.10, ал.3 от ЗНЧ се наказва с глоба от 500-1000лв.

Чл.25.Председател на читалище, който не представи доклад за изпълнението на читалищните дейности и за изразходваните от бюджета средства в срок по чл.26.а, ал.4 от ЗНЧ се наказва с глоба от 150-300лв.

**ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**

1.Читалището носи името НЧ„Отец Паисий-1931“. То има кръгъл печат с надпис „Българско народно читалище Отец Паисий-1931“ с. Градище Шуменско, а в средата лика на Отец Паисий.

2. Празник на читалището е 24 май –Денят на славянската писменост, на българската просвета и култура. По подходящ начин се отбелязва 3 октомври-дата на основаването на читалището.

3.Този устав е приет в съответствие с направените промени и допълнения на Закона за народните читалища(ЗНЧ)от 2009година, които са приети на извънредно събрание на читалището проведено на 21.04.2010година.

Председател……………………